Vuil water in Parys ‘ŉ tydbom’Argieffoto (Foto: Unsplash) Die swak gehalte van drinkwater in Parys is vandeesweek opnuut uitgelig, nadat die bakterie E. coli, oftewel riool, vir die soveelste keer in dié Vrystaatse dorp se water gevind is. Watermonsters is Maandag deur die laboratorium Enviro Care geneem en die resultate dui daarop dat die Ngwathe- plaaslike munisipaliteit, wat onder meer Parys en Vredefort bedien, feitlik niks aan die stand van sake op die dorp gedoen het, sedert hulle twee maande gelede daaroor gewaarsku is nie. Inteendeel, sedert die vorige toetse wat in September gedoen is, het die watergehalte beduidend verswak. “Daar is feitlik geen chloor in die water aanwesig nie en daar is beslis E. coli in die drinkwater. Die water is dus glad nie geskik vir menslike gebruik nie,” sê Alta Pretorius, AfriForum se distrikskoördineerder vir die Mooirivier. “Ek is bevrees dít is ŉ tydbom. Dit sal baie sleg wees as inwoners eers ernstig siek moet word voordat daar iets aan hierdie situasie gedoen word.” ŉ Waterspesialis het saam met Pretorius monsters by ŉ onderneming in Waterstraat, ŉ huis in Tumahole, ŉ watertenker wat direk van die watersuiweringswerke na inwoners uitloop en by Vaal de Grace, die verste punt waar die munisipaliteit water verskaf, geneem. Die span wou ook ŉ monster by ŉ skool in Tumahole neem, maar daar was nie water in die pype nie. Luidens die resultate is ŉ telling van tussen 46 en 60 van E. coli per 100 ml water in die watersuiweringswerke se watertenker aangetref. ŉ Telling van tussen 29 en 31 per 100 ml water is ook by ŉ inwoner se huis aangetref. Volgens die Wêreldgesondheidsorganisasie (WGO) word ŉ nultelling van E. coli per 100 ml water as veilig beskou om te drink. ŉ Telling tussen 11 en 100 per 100 ml water hou ŉ medium risiko vir mense se gesondheid in. Die risiko raak egter groter as dit oor ŉ lang tydperk ingeneem word. “Wat onrusbarend is, is dat die munisipaliteit en die howe die probleem ontken. Die munisipaliteit lewer hierdie besmette water aan inwoners sonder ŉ waarskuwing om dit eers te kook,” sê Pretorius. Die betrokke munisipaliteit is verlede maand op terme geplaas oor die gehalte van sy drinkwater, nadat resultate van laboratoriumtoetse toe reeds die bakterie E. coli in die drinkwater aangetref het. AfriForum het reeds in die verlede, as deel van sy ooreenkoms met die munisipaliteit om saam te werk om die toestand van die water in die gebied te verbeter, verslae oor die water- en rioolwerke voorsien, asook ŉ raamwerk waarvolgens daar te werk gegaan moes word om die toestand daarvan te verbeter. Niks het egter daarvan gekom nie. “Dit is werklik skokkend dat ŉ munisipaliteit, wat eintlik daar is om die gemeenskap te dien wat hulle salarisse betaal, bereid is om water met hierdie vlak van besoedeling aan die inwoners te lewer,” sê Pretorius. AfriForum het opnuut inwoners van die gebied gemaan om liefs gebottelde water aan te skaf, of die kraanwater te kook voordat dit gebruik word.